b'\n_START_ARTICLE_\nKristkirken p\xc3\xa5 Holmen i Bergen\n_START_PARAGRAPH_\nKristkirken p\xc3\xa5 \xc2\xabHolmen\xc2\xbb i Bergen var den gamle domkirken i Bergen og ble reist av Olav Kyrre i tidsrommet 1066\xe2\x80\x931093. I 1170 ble St. Sunnivas levninger flyttet fra Selja og skrinsatt over h\xc3\xb8yalteret. Den l\xc3\xa5 like nord for H\xc3\xa5konshallen. Denne kirke var egentlig viet til den hellige Treenighet \xe2\x80\x93 men ble kalt Kristkirken._NEWLINE_P\xc3\xa5 1200-tallet var Holmen og Kristkirken Norges politiske sentrum. Kirken ble brukt til forhandlinger og kirkeg\xc3\xa5rden til tingsted ved kongehyllinger og riksm\xc3\xb8ter. Kongene ble ogs\xc3\xa5 kronet, viet og gravlagt i kirken._NEWLINE_I 1531 ble kirken jevnet med jorden av h\xc3\xb8vedsmannen Eske Bille p\xc3\xa5 Bergenhus da en mente at den var til hinder for vern av borgen._NEWLINE_Grunnplanen av kirken er markert med en plantet hekk i parkanlegget p\xc3\xa5 Bergenhus. Hvor alteret stod finnes et minnesmerke med relieff av St. Sunniva.\n_START_SECTION_\nDagens Kristkirke\n_START_PARAGRAPH_\nNavnet Kristkirken i Bergen er blitt tatt i bruk av en uavhengig evangelisk menighet, men har ikke noe med den historiske Kristkirken i Bergen \xc3\xa5 gj\xc3\xb8re. Den ligger i det store NRK-bygget i Kanalveien 90 p\xc3\xa5 Minde i Bergen.'